钦定古今图书集成/历象汇编/庶征典/第018卷 > 《宋史》 > 《天文志》
## 钦定古今图书集成/历象汇编/庶征典/第018卷 > 《宋史》 > 《天文志》

日为太阳之精，君之象。日行一度，一年一周天。日月
行有道之国则光明。君道至大，则日色光明；动不失
时，则日扬光。至德之萌，日月如连璧。君臣有道，则日
含王字，君亮天工，则日备五色。有圣人起，则日再中。
人君有德，日有四彗，光芒四出。日有二彗，一年再赦。
《周礼》“视祲，掌十煇之法，一曰祲，阴阳五色之气，浸淫”
相侵；二曰象，云气成形象；三曰鑴，日旁气刺日；四曰
监，云气临日上；五曰暗，谓蚀及日光脱。六曰瞢，不光
明；七曰弥，白虹贯日；八曰序，谓气若山而在日上，及
冠珥背璚重叠次序在于日旁；九曰𬯀，谓晕及虹也；
十曰想，五色有形想。凡黄气环在日左右为抱气，居
日上为戴气，为冠气，居日下为承气，为履气；居日下
左右，为纽气，为缨气；抱气则辅臣忠；馀皆为喜，为得
地吉。一珥在日西，则西军胜；在东，则东军胜；南北亦
然，无兵，亦有拜将；两珥气圜而小，在日左右，主民寿
考；三珥，色黄白，女主喜；纯白，为丧；赤，为兵；青，为疾；黑，
为水；四珥主立侯王，有子孙喜。日有黄芒，君福昌；多
黄辉，王政太平。日无光，为兵、丧，又为臣有阴福。日旁
云气，白如席，兵众战死；黑有叛臣；如蛇贯之而青，谷
多伤；白，为兵；赤，其下有叛；黄，臣下交兵；黑，为水。日始
出，黑云气贯之，三日有暴雨。青云在上下，可出兵。有
赤气如死蛇，为饥，为疫。杂气刺日，皆为兵。日晕七日
内无风雨，亦为兵。甲乙忧火，丙丁臣下忠；戊己后族
盛；庚“辛，将利；壬癸，臣专政。”半晕，相有谋；黄则吉；黑，为
灾；晕再重，岁丰；色青，为兵，谷贵；赤蝗为灾，三重兵起，
四重臣叛，五重兵饥，六重兵丧，七重天下亡。日并出，
诸侯有谋，无道用兵者亡。日辟，为兵寇。日阴，下失政。
日中见飞燕，下有废主。日中黑子，臣蔽主明。日昼昏，
臣蔽君之明，有篡弑；赤如血，君丧臣叛。日夜出，兵起，
下凌上，大水。日光四散，君失明。白虹贯日，近臣乱，诸
侯叛。日赤如火，君亡。日生牙，下有贼臣。日蚀，为阴蔽
阳，蚀既则大臣忧，臣叛主，兵起。日蚀在正旦，王者恶
之。日珥甲乙，日有二珥、四珥而蚀，白云中出，主兵；丙
子黑云，天下疫；戊己青云，兵、丧；庚辛赤云，天下有少
主；壬癸，黄土功。日蚀寅卯“辰木招谋者，司徒也，巳午
未火招谋者，太子也，申酉戌金司马也，亥子丑水司
空也。”